Gara hku nga tim UNFC munghpawm dap shawng hpaw ninghtan tawn nna mung masa bawngban sa yang she n'gun kaba ai, myen hpe shingdu de na madi tawn ai hte bung ai re majaw, ta sharawt shangun ai hte mung bung ai. Bawngban ai lam hta mung lachyum nga ai hte manu dan namnak nga na re. Miwa a Gas [nhprang salu] yenan sau nmai lai hkra jahten ra ai, mali zup kaw jahtu ai hpe mung n'mai htu hkra galaw ra ai, Hpakant lungseng maw hpe mung n'mai htu hkra gan jahkring ra ai, miwa gaw shi a hpaga lam teng hten run hkrat sum wa yang hpyen masa kaba galai wa chye ai, miwa hte gaw annau ni labau nga lai wa sai, [dai ni annau ni hpe miwa gaw -shanhtu -nga hpa majaw tsun ai kun? Hpa majaw yunan ga ngu shamying wa ai kun? [sakhkrung ga] sakhkung hka ngu ai hpa majaw shamying ai kun? Hpyimaw, Gawlang, Kumhpang, Mungmau ga, hpa majaw miwa lata, miwa mung byin wa ai kun? Ndai mabyin ni hpe du na ten hta myu sha yawng chye hkra sang lang dan na nngai.]
Dai ni annau ni nlaw n'la kaji tim" kri dung ai sai kaba ai magrau grang ai amyu re, annau ni hta grau kaji ai grau nlaw ai myusha hte mungdan ni mungkan hta shanglawt lu ai myusha hte mungdan law-law nga ai hpe mung dum let shawng lam de ja ja matut gasat sa wa ai gaw madung rai na re, ndai lang myen a hpyen ladat masing gaw myit htum ai wa a jumju nga ai de she yawng nga sai, asan mu chye mai ai gaw mung shawa rapdaw hte hpyen dap gaw teng n'gun kaba chyam hkat nga ai. Shada da kawng n'dum hkat ai, n'kaw ai, hpa zawn n'nawn ai, hkabra ga garan n'bung-n'hkrum ai masa pru nga ai. Bai hpyen dap kaw na mung shawa dap de bungli galai matut shatsam hkrum ai hpyen du kaba ni hte, hpyen du kaba kaw na mara hte arawng aya jahkrat kau hkrum ai ni ya na asuya hte hpyen dap hpe ninghkap wa ai. Akyang chye shada, lagaw hkang mu shada re majaw kata lam manghkang kaba byin chye ai, dap kata matsan ai dinghku law ai hte Democracy hkrang hpe madi shadaw ai hpyen la ni dap kata kaw law-law pru wa ai, sak grai nhpring shi ai hpyen la ni majan pa hta law-law si hkrum ai a jaw, kanu kawa ni Gumsan rung de laika shawn wa ai gaw myen a hpang jahtum ten de madi madun wa nga ai. Myen hpe kam hpa yang mungkan a man hta gaya kahpa hkrum ai sha n ga, myen a sadi n'dung ai masa hpe masam-maram chye wa sai majaw matsat hkrit wa ai. Hpaga lam kaba, dik hkra hkrat-sum nga sai miwa gaw gumhpraw jaw shalai kau ai hte, garum shalai kau sai hpe myit malai kaba lu ai tinang htingbu kaja hpe ntara dik ai hku chyawm zingri nga ai hpe sawn dum let myikaw ashun nga sai.
Dai ni annau ni myen a ju ntsa kaw ja panyep nyep tawn masu ai, myen a maw lanyet mawru hta, myen a sumla hkrang shapraw ai lam de hkawm sa na kun? Shing nrai jam jau hkam nna, bum pungding hta jung tawn ai myu tsaw mungtsaw shanglawt dawnghkawn hpe madaw jum sharawt na kun? 3 raitim 1 nga ai de madaw du hkra sa wa yang she kaja na kun? Padang hkrun lam majan padang dip la nna padang manau nau ai de she du mayu mat sai, anhte mung-chying shawa dawtsa a kraw lawang kata hta maroi n'ni masin n'si marit ningtsing lu nga ga ai. Laknak kaba gade mi gap sharu bun tim annau ni a myutsaw myitkraw sai kata kaw na prut pru wa ai laknak gaw dai hta htam 100 n'ga grau kaba nga ai. Myu tsaw mung tsaw myit gaw langai sha raitim galoi asum njaw ai, laknak kaba law-law gap nna yen kau ai ngu tsun na malai hpa mung ntsun ai sha nga kau dan lu ai gaw grau na kaja na re. Mungkan na madat ai mungkan ting chyam bra nga ai annau ni yawng a myiman hpe sawn yu nna tsun shaga ai gaw htuk manu dik na re Shingja laknak kaba gapbun ai majaw yen kau ai nga yang grau nna manu na kun? Myit marai atsam shayawm ai lam mung npru na re. Mung masa hte hpyen masa a katsi kahtet shadang hpe mung, shen yu ra nga ga ai, kahtet shadang 100%65 jan nga sai kun? Shing n'rai katsi shadang 20&10 lapran rai nga ai kun? Dai hpe yu maram nna mung-masa bawngban ai gaw htuk manu na re ngu mu ai.
Annau ni a saitum saipa rai nga ai hpraw sanseng tsawm dik ai kraw hkrat ma kaji ni a, Myiman hpe ja-ja azi yu nna matut gasat ga.
Baren Numraw
kac_Latn kac_Latn kac_Latn kac_Latn kac_Latn